ธุรกิจไลฟ์สไตล์ ท่องเที่ยว สิ่งแวดล้อม มีแนวโน้มเติบโตเพิ่มขึ้นในปีนี้
นายสินิตย์ เลิศไกร รัฐมนตรีช่วยว่าการกระทรวงพาณิชย์ เปิดเผยว่า กรมพัฒนาธุรกิจการค้า วิเคราะห์แนวโน้มการเติบโตของธุรกิจในปี 2566 โดยธุรกิจที่เกี่ยวกับการท่องเที่ยว การประชุมและการจัดเลี้ยง จะได้รับอานิสงส์จากมาตรการควบคุมการระบาดของโรคโควิด-19 ที่ผ่อนคลายลง และนโยบายส่งเสริมให้เกิดการเดินทางในประเทศและระหว่างประเทศ โดยเฉพาะการเปิดประเทศของจีนในปีนี้ จะส่งผลดีต่อการท่องเที่ยวในประเทศไทยมากขึ้น อีกทั้งช่วงที่ผ่านมาเริ่มมีการจัดงานประชุมใหญ่และงานจัดแสดงสินค้าต่างๆ เพิ่มขึ้น จึงเป็นโอกาสกระตุ้นเศรษฐกิจไทยได้ ธุรกิจที่มีแนวโน้มเติบโตขึ้นคือ ธุรกิจด้านการท่องเที่ยว เช่น นำเที่ยว โรงแรม รีสอร์ท เกสต์เฮ้าส์ ร้านอาหาร และที่เกี่ยวข้องกับการเดินทางของนักท่องเที่ยวต่างชาติ โดยปี 2565 มีธุรกิจจัดตั้งใหม่จำนวน 4,852 ราย เพิ่มจากปี 2564 ถึงร้อยละ  82 ทุนจดทะเบียนรวม 11,003 ล้านบาท และธุรกิจเกี่ยวกับการจัดงาน การประชุม เช่น การจัดเลี้ยง จัดประชุม การแสดงธุรกิจ/สินค้า การถ่ายภาพ โดยปี 2565 มีธุรกิจจัดตั้งใหม่จำนวน 1,830 ราย เพิ่มจากปี 2564 ร้อยละ 20 ทุนจดทะเบียนรวม 2,773 ล้านบาทสำหรับธุรกิจที่มีทิศทางที่สดใสในปี 2566 มี 8 ประเภท ได้แก่ ธุรกิจอาหารแช่แข็ง ธุรกิจด้านสุขภาพและความงาม ธุรกิจด้านยาสมุนไพร ธุรกิจที่เกี่ยวข้องกับสัตว์เลี้ยง ธุรกิจด้านการท่องเที่ยว ธุรกิจเกี่ยวกับการจัดงาน การประชุม ธุรกิจการจัดการด้านสิ่งแวดล้อม และธุรกิจยานยนต์ไฟฟ้า ซึ่งเป็นโอกาสของนักลงทุนที่น่าจับตา และยังมีปัจจัยต่างๆ ที่สนับสนุนให้ธุรกิจกลุ่มนี้ขยายตลาดออกไปได้ไกล แม้ในช่วงที่ผ่านมา โลกจะต้องเผชิญกับวิกฤตเศรษฐกิจที่มีผลมาจากการระบาดของโควิด-19  แต่จะเห็นโอกาสที่ซ่อนอยู่ในแต่ละธุรกิจ ผู้ประกอบธุรกิจจึงต้องปรับตัวให้ทันและวิเคราะห์แนวโน้มธุรกิจจากการศึกษาข้อมูลอย่างรอบด้าน